CELEX: 32017R2446
Language: fi
Date: 2017-12-19 00:00:00
Title: Komission täytäntöönpanoasetus (EU) 2017/2446, annettu 19 päivänä joulukuuta 2017, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti annetun täytäntöönpanoasetuksen (EU) 2016/1368 muuttamisesta (ETA:n kannalta merkityksellinen teksti. )

28.12.2017   
            
            
               FI
            
            
               Euroopan unionin virallinen lehti
            
            
               L 346/1
            
         KOMISSION TÄYTÄNTÖÖNPANOASETUS (EU) 2017/2446,
   annettu 19 päivänä joulukuuta 2017,
   rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti annetun täytäntöönpanoasetuksen (EU) 2016/1368 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 20 artiklan 1 kohdan,
   sekä katsoo seuraavaa:
   
               (1)
            
            
               Vertailuarvoilla on tärkeä tehtävä monien rahoitusvälineiden ja rahoitussopimusten hinnan määrityksessä sekä monien sijoitusrahastojen arvonkehityksen mittaamisessa. Syöttötietojen toimittaminen vertailuarvoja varten ja vertailuarvojen hallinnointi ovat monissa tapauksissa alttiita manipuloinnille, ja asianomaiset henkilöt kohtaavat usein eturistiriitoja.
            
         
               (2)
            
            
               Täyttääkseen taloudellisen tehtävänsä vertailuarvojen on edustettava kohteena olevaa markkina- tai taloustilannetta, jota ne kuvastavat. Jos vertailuarvo ei edusta enää kohteena olevaa markkinatilannetta, kuten pankkien välisiä korkoja, vaarana on, että tästä aiheutuu kielteisiä vaikutuksia muun muassa markkinoiden eheyteen, kotitalouksien rahoitukseen (kiinnelainat ja muut lainat) ja yrityksiin unionissa.
            
         
               (3)
            
            
               Käyttäjiin, markkinoihin ja talouteen unionissa kohdistuvat riskit kasvavat yleensä, kun tiettyä vertailuarvoa viitteenä käyttävien rahoitusvälineiden, rahoitussopimusten tai sijoitusrahastojen kokonaisarvo on suuri. Sen vuoksi asetuksessa (EU) 2016/1011 vahvistetaan eri vertailuarvoluokkia ja asetetaan lisävaatimuksia, joilla varmistetaan tiettyjen kriittisinä pidettyjen vertailuarvojen koskemattomuus ja vakaus. Asetuksessa annetaan myös toimivaltaisille viranomaisille valtuudet asettaa tietyin edellytyksin velvollisuus syöttötietojen toimittamiseen kriittistä vertailuarvoa varten tai velvollisuus kriittisen vertailuarvon hallinnointiin.
            
         
               (4)
            
            
               Kriittisten vertailuarvojen hallinnoijien toimivaltaisten viranomaisten lisävelvoitteet ja -valtuudet edellyttävät kriittisten vertailuarvojen muodollista määritysmenettelyä. Asetuksen (EU) 2016/1011 20 artiklan 1 kohdan a alakohdan mukaan vertailuarvo katsotaan kriittiseksi vertailuarvoksi, jos sitä käytetään suoraan tai välillisesti vertailuarvojen yhdistelmässä viitteenä sellaisissa rahoitusvälineissä tai rahoitussopimuksissa tai sijoitusrahastojen arvonkehityksen mittaamisessa, joiden kokonaisarvo on vähintään 500 miljardia euroa vertailuarvon kaikkien maturiteettien tai erääntymisaikojen perusteella, jos tämä on sovellettavissa.
            
         
               (5)
            
            
               Libor-korko (London Interbank Offered Rate) mittaa pankkien vakuudettoman antolainauksen korkoja viidessä valuutassa, mukaan lukien euro, ja seitsemällä maturiteetilla, jotka vaihtelevat yön yli -maturiteetista 12 kuukauden maturiteettiin. Se on yksi maailman tärkeimmistä korkokantojen vertailuarvoista. Sitä käytetään vaihtuvana korkona monissa rahoitussopimuksissa, muun muassa koronvaihtosopimuksissa, opintolainoissa, kiinnitysluotoissa ja yritysrahoitusvälineissä.
            
         
               (6)
            
            
               Finanssilaitosten menettelytapoja valvova virasto Financial Conduct Authority (FCA) on todennut, että OTC-johdannaisissa käytettiin Libor-korkoa viitteenä lokakuussa 2016 noin 156,8 biljoonan Yhdysvaltain dollarin arvosta.
            
         
               (7)
            
            
               Lisäksi FCA korostaa, että Libor-korkoa käytetään suuressa määrin viitteenä pörssilistattujen johdannaisten, joukkovelkakirjojen ja yritysvelkojen markkinoilla ja että nämä vastuut ovat merkityksellisiä järjestelmäriskin ja reaalitalouden kannalta.
            
         
               (8)
            
            
               Komission täytäntöönpanoasetuksessa (EU) 2016/1368 (2) vahvistettua kriittisten vertailuarvojen luetteloa olisi sen vuoksi muutettava niin, että siihen lisätään Libor-korko.
            
         
               (9)
            
            
               Koska Libor-korko on merkityksellinen pankkien välisillä markkinoilla ja koska suuri määrä rahoitusvälineitä unionissa käyttää sitä viitteenä, tämän asetuksen olisi tultava kiireellisesti voimaan.
            
         
               (10)
            
            
               Asetuksen (EU) 2016/1011 20 artiklan 1 kohdan mukaisesti tämän asetuksen soveltaminen edellyttää, että kriittisen vertailuarvon tarjoava hallinnoija on sijoittautunut unioniin.
            
         
               (11)
            
            
               Tässä asetuksessa säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan täytäntöönpanoasetuksen (EU) 2016/1368 liite tämän asetuksen liitteellä.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä joulukuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 171, 29.6.2016, s. 1.
   
      (2)  Komission täytäntöönpanoasetus (EU) 2016/1368, annettu 11 päivänä elokuuta 2016, rahoitusmarkkinoilla käytettäviä kriittisiä vertailuarvoja koskevan luettelon laatimisesta Euroopan parlamentin ja neuvoston asetuksen (EU) 2016/1011 mukaisesti (EUVL L 217, 12.8.2016, s. 1).
   
      LIITE
      
         Asetuksen (EU) 2016/1011 20 artiklan 1 kohdan mukainen kriittisten vertailuarvojen luettelo
      
      
                  Numero
               
               
                  Vertailuarvo
               
               
                  Hallinnoija
               
               
                  Paikka
               
            
                  1
               
               
                  Euro Interbank Offered Rate (EURIBOR®)
               
               
                  European Money Markets Institute (EMMI)
               
               
                  Bryssel, Belgia
               
            
                  2
               
               
                  Euro OverNight Index Average (EONIA®)
               
               
                  European Money Markets Institute (EMMI)
               
               
                  Bryssel, Belgia
               
            
                  3
               
               
                  London Interbank Offered Rate (LIBOR)
               
               
                  ICE Benchmark Administration (IBA)
               
               
                  Lontoo, Yhdistynyt kuningaskunta